Rino Serra/Tèra mìa/13


Piemont II 
An nòstr Piemont l'é vera 
Le montagne
A son na còsa, ch'a fan 
Maravìa,
Però guardoma 'dcò 
Soe bele pian-e
A son nen pròpi peui 
Da campé via.
Pensé a sta pian-a, fàuda 
Ed nòstr Piemont
Pensé a sta pian-a e... 
Tnim-la da cont; 
Pensé a Versej
E a soe risere, 
A piat ed ris
Fàit an pì manere, 
Magara da ranette 
Contomià.
Pensé al nòstr Bielèis 
A Oropa
Ant el verd dij coj d'antom 
Bin angrignà,
Pensé a la Langa, Alba 
E al vin ch'a stopa 
Pensé ai brich e vaj 
Che a-i son là;
Pensé a la soa gent drùa
E goregna
Ch'a rusca pròpi tant 
Come danà
E a tui ij travaj s'adata
E peui s'angigna
E gòd ed sò travaj
Ma gieugh ed masnà.
Guardé Turin e sò gieugh
Ed colin-e e eve,
ij sò palass
E le soe drite stra, 
Pensand soa stòria peuli 
Ancaplineve
E resté 'mbajà
Ed soa regia maestà; 
Superga lassù a n'àut 
Fà da coron-a,
Dij mont bianca caden-a 
L'amperzon-a.
Coni Madama 'n fond 
Ed la pian-a
Ai pé 'd dosse montagne 
As desdavan-a;
Provincia granda, granda
E verament
Per el gran cheur ch'a bat 
Drin a soa gent.
Àich con soa bujenta 
Misinòira
E con j'arcòrd ed veja 
Roman-a stòria.
Ast argin-a del Monfrà 
Ëd sò biond amant Gelosa, bel farine!
Dal nòm Spumant. Lissandria e Noara 
Anvers Milan
Ma sempre Piemontèise ... 
Bariera d'Alman;
Ant la stòria veja e neuva 
Ëd nòstr Piemont
L'é sempe lì ch'a s'àussa 
An àut la nòstra front.
Ivrea d'Arduin mare, 
Prim Re d'Italia
Che pasia 's cun-a al gargh 
Andé dla Dòira
Là 'nvers al pian leugn... 
Pien ed lus espàlia, 
Campagna drùa squarsà 
Da la slòira.
Salusse e 'l Marchesà 
Con soa stòria 
Pensand ai temp andà 
Viv ed soa glòria.
A-i é peui Mondvì, 
Fossan Nissa dla paja
Casal con Pinereul Bra 
E àutre sent sità
E peui j 'é Raconis 
Che fòrt a braja
"Da mi 'l re d'Italia 
L'ùltim l'é nà".
Susa stra Europenga 
E 'l sò valon
Ch 'as duerta oltra ij vàlich 
An tèra 'd Fransa,
L'é lì cogià ai pé 
Del Ròciamlon
E 'd soa Madòna
Ch'a l'é viva speransa. 
Fradlansa dle colin-e Monfrà 
e Langa Fradlansa fra le pian-e 
E j 'àuti mont
Antersià dai cors ed j 'eve 
E ij sudor ed vanga,
L'é tut sonsì ch'a forma
Nòstr Piemont!

Rino Serra
Leteratura piemontèisa